Herwin, of nóg rommelstatus wag | Netwerk24
Herwin, of nóg rommelstatus wag
Deur Alta, Welgelegen 29 Februarie 2020 05:00
Verskeie berigte die laaste tyd rondom herwinning plaaslik, stem enigeen met 'n gewete oor die omgewing ongerus.
Herwinningsaanlegte sluit in die Overberg en in Bellville-Suid, papierherwinning raak onekonomies, China se besluit om nie meer herwinningsmateriaal in te voer nie laat Suid-Afrika met 'n oorskot . . .
Intussen hoor ons gereeld hoe daar binnekort meer plastiek as visse in die see gaan wees, en hoe stortingsterreine nie kan byhou met die hoeveelheid gemors nie.
Om dit alles net skouer­ophalend te aanvaar, is tog lamsakkig en onverantwoordelik.
Pas is die heffing op plastieksakke in die begroting verhoog – 'n heffing wat oor die jare 'n skaf­like bedrag tot die staatskas gevoeg het.
Kan omgewingsorganisasies soos Earthlife, Greenpeace en ander nie druk op die regering en maatskappye uitoefen om hierdie probleem met innoverende projekte te pak nie?
'n Mens hoor van monnike in Tibet of iewers wat hul eie klere uit plastiekbottels maak; plaas­like kleinhandelaars verkoop verstommende produkte wat uit herwinde plastiek gemaak is.
Dit klink soos 'n wen-wen-situasie: werkskepping, herwinning van skadelike afval, en groter onafhanklikheid van buitelandse giere.
Moontlik gaan hierdie soort projekte aanvanklik nie lonend wees nie, waar subsidiëring inkom, soos uit die heffing op plastieksakke?